b"\n_START_ARTICLE_\nVesni\xc4\x8dko m\xc3\xa1 st\xc5\x99ediskov\xc3\xa1\n_START_SECTION_\nArgument\n_START_PARAGRAPH_\nOt\xc3\xadk \xc3\xa9s un jove matusser una mica curt de gambals que treballa com a assistent de P\xc3\xa1vek, un conductor de cami\xc3\xb3 amb qui mant\xc3\xa9 una estreta relaci\xc3\xb3 perqu\xc3\xa8, de fet, la fam\xc3\xadlia de P\xc3\xa1vek es fa c\xc3\xa0rrec del jove Ot\xc3\xadk, que \xc3\xa9s orfe._NEWLINE_Un dia, cansat d'assumir la supervisi\xc3\xb3 del jove pocatra\xc3\xa7a, les distraccions del qual no paren de provocar permanents cat\xc3\xa0strofes, P\xc3\xa1vek decideix desprendre's de l'est\xc3\xa8ril ajuda del jove i el traspassa a un altre camioner, el seri\xc3\xb3s i col\xc3\xa8ric Turk._NEWLINE_Ot\xc3\xadk, que es nega a treballar amb Turk, prefereix acceptar una oferta de treball a Praga per\xc3\xb2 s'adona que la vida de ciutat pr\xc3\xb2pia de la capital txeca no est\xc3\xa0 feta per a ell._NEWLINE_Quan P\xc3\xa1vek descobreix que el trasp\xc3\xa0s d'Ot\xc3\xadk a Praga ha sigut un fraudulent estratagema ordit per un corrupte pol\xc3\xadtic que volia obtenir avantatges sobre la gran casa heretada per Ot\xc3\xadk, d\xc3\xb3na una segona oportunitat al jove pocatra\xc3\xa7a, el qual abandona la ciutat per incorporar-se de nou al treball amb P\xc3\xa1vek._NEWLINE_Tal com \xc3\xa9s propi en l'estil dels contes de Hrabel adaptats al cinema, l'argument central de la pel\xc2\xb7l\xc3\xadcula \xc3\xa9s paral\xc2\xb7lelament acompanyat per hist\xc3\xb2ries secund\xc3\xa0ries com el roman\xc3\xa7 furtiu entre l'esposa de Turk i un jove veterinari; les tribulacions d'un accidentat per\xc3\xb2 molt respectat doctor que gaireb\xc3\xa9 t\xc3\xa9 tants problemes amb els seus pessimistes pacients com amb el seu cotxe; i el desesperat comportament del fill adolescent de P\xc3\xa1vek, que est\xc3\xa0 bojament enamorat d'una atractiva professora del poble.\n_START_SECTION_\nAl voltant de la pel\xc2\xb7l\xc3\xadcula\n_START_PARAGRAPH_\nTant a la Rep\xc3\xbablica Txeca com a Eslov\xc3\xa0quia, la pel\xc2\xb7l\xc3\xadcula roman una com\xc3\xa8dia de culte._NEWLINE_El cr\xc3\xadtic cinematogr\xc3\xa0fic estatudinenc Roger Ebert la va valorar amb 3,5 estrelles sobre 4 i va afirmar sobre la pel\xc2\xb7l\xc3\xadcula que \xc2\xaba Vesni\xc4\x8dko m\xc3\xa1 st\xc5\x99ediskov\xc3\xa1, [Menzel] descobreix el sentit de l'humor afable i ir\xc3\xb2nic que Forman ja havia trobat amb Hori, ma paneko. Utilitza la vida quotidiana com a instrument per atacar subtilment a la burocr\xc3\xa0cia i elaborar un divertit al\xc2\xb7legat sobre la naturalesa humana. La pel\xc2\xb7l\xc3\xadcula \xc3\xa9s joiosa des del principi fins al final \xe2\x80\x93un petit tresor, per\xc3\xb2 de veritat\xc2\xbb.\n_START_SECTION_\nPremis i nominacions\n_START_PARAGRAPH_\nL'any 1987 va estar nominada a l'Oscar a la millor pel\xc2\xb7l\xc3\xadcula de parla no anglesa."